Urmareste Modifică dimensiunea fontului: Play

Miercurea Ciuc, 24 aug /Agerpres/ - Mercurul termometrelor a coborât joi dimineaţa, la Miercurea Ciuc, până la minus 0,3 grade Celsius, aceasta fiind cea mai scăzută temperatură din ţară, în zonele locuite.



Ilie Mojic de la Centrul Meteorologic Regional Sibiu a declarat, pentru AGERPRES, că la Miercurea Ciuc s-a înregistrat valoarea de minus 0,3 grade Celsius, ceea ce reprezintă recordul acestei zile pentru municipiul harghitean. De asemenea, potrivit aceleiaşi surse, a fost cea mai scăzută temperatură din ţară în zonele locuite, înregistrată în noaptea de miercuri spre joi.



Şi în alte localităţi harghitene temperaturile au scăzut semnificativ. La Joseni, mercurul termometrelor a arătat 0,6 grade Celsius şi a căzut brumă, la Topliţa au fost 2,1 grade Celsius, în vreme ce la Odorheiu Secuiesc s-au consemnat 5,6 grade Celsius.



"Iniţial am avut o masă rece în zonă şi peste masa rece a venit radiaţia nocturnă, cerul fiind senin şi de aceea a scăzut temperatura atât de mult. Nu este ceva obişnuit. Vremea se va încălzi de la o zi la alta, dar la noapte încă ar mai putea să fie temperaturi scăzute", a precizat Ilie Mojic.



Şi în apartamentele din Miercurea Ciuc temperaturile au scăzut destul de mult, unii locatari pornind deja centralele proprii, chiar dacă este abia luna august.



De altfel, în cursul zilei de miercuri, prefectul Harghitei, Jean-Adrian Andrei, le-a recomandat primarilor să înceapă deja pregătirile pentru iarnă, ţinând cont că în judeţ sezonul rece se instalează mult mai repede decât în alte zone ale ţării, iar licitaţiile pentru deszăpezire durează destul de mult.



Minima absolută a lunii august în Harghita, de minus 1,9 grade Celsius, a fost înregistrată în anul 1980, la Miercurea Ciuc, în vreme ce maxima absolută, de 34,9 grade, a fost consemnată de meteorologii din municipiu în anul 1957. AGERPRES / (A,AS - autor: Gina Ştefan, editor: Irina Poenaru)